3 seuns verdrink in Vaalrivier | Netwerk24
Deur Christiaan Du Plessis 24 Februarie 2019 16:42
Drie kinders het Saterdag by ’n sogenaamde mensgemaakte hawe in die Vaalrivier naby Deneysville in die Vrystaat verdrink.
’n Vierde seun wat ook saam met hulle in die “hawe” gaan swem het, is ongedeerd.
Sy boetie (8) is een van die oorledenes. Die ander twee seuns wat verdrink het, is onderskeidelik 7 en 9 jaar oud.
Luidens ’n verklaring deur die Nasionale Seereddingsinstituut (NSRI) het polisieduikers die lyke uitgehaal.
Vissermanne wat daar naby was, het gesien hoe die kinders in die moeilikheid beland.
Na wat verneem word, het die seuns aanvanklik by ’n gewilde visvangplek gaan swem. ’n Betroubare bron wat anoniem wil bly, sê die seuns het toe besluit om vir ’n ander swemplek te gaan soek omdat daar nie genoeg plek was nie.
Hulle het by die mensgemaakte hawe gaan swem.
Luidens die NSRI se verklaring het die seuns in die moeilikheid beland omdat die bodem skielik diep raak.
“Die water was rof met sterk winde wat gewaai het,” lui die verklaring.
Die kinders se liggame is in die sorg van die forensiese patologiese dienste.
Meer oor: Vaalrivier | Vrystaat | Deneysville | Seuns | Verdrink